Mkhwebane vies oor regspan se onbetaalde rekeningAdv. Busisiwe Mkhwebane. (Foto: Twitter) Die parlementêre ondersoek na die geskorste openbare beskermer (OB), Busisiwe Mkhwebane, se geskiktheid vir haar pos het opnuut die wind van voor gekry nadat Mkhwebane aangedui het sy kan nie verder aan die verrigtinge deelneem nie omdat haar regspan nie ten volle betaal is nie. Mkhwebane sê haar regspan het net 70% van hul betaling – wat deur die kantoor van die OB gedoen moet word – ontvang. “Dit is eers gedoen ná die tweede brief aan jou waarin ek aangedui het dat my regspan nie beskikbaar is tot hulle tevrede is dat alle uitstaande betalings gedoen is nie,” lui ŉ brief van Mkhwebane. “Die uitstaande balans van 30% bestaan eerstens uit items wat nou die onderwerp van ongegronde dispute deur die [OB se kantoor] is en tweedens, ŉ oorblywende uitstaande betaling wat bloot nie verduidelik is nie.” Mkhwebane sê sy kan dus nie verder “sinvol” aan die ondersoek deelneem nie. News24 het vroeër berig Mkhwebane se regskoste is besig om die finansiële volhoubaarheid van die kantoor van die OB – wat reeds ŉ uiters beperkte begroting het – in die gedrang te bring. Daar is nie begroot vir die regskoste nie en dit kan die kantoor van die OB tussen R12 miljoen en R15 miljoen kos. Die artikel 194-komitee sê hy het enkele minute voor die aanvang van Maandag se verrigtinge die brief van Mkhwebane ontvang waarin sy ook aandui dat haar regspan nie ten volle betaal is nie en dat fakture wat reeds in Julie ingedien is, eers in Oktober betaal is. Mkhwebane was Maandag by die komiteevergadering, maar sonder haar regspan. Adv. Dali Mpofu, een van haar regsverteenwoordigers, het wel aanlyn aangesluit. Qubudile Dyantyi, komiteevoorsitter, sê Mkhwebane het die uitstaande betaling in Januarie onder sy aandag gebring en hy het onderneem om dit met die kantoor van die OB op te volg. Die OB-kantoor het geantwoord dat sommige betalings gedoen is, maar dat “sekere fakture nagegaan word”. Volgens Fatima Ebrahim, die parlement se regsadviseur, het die kantoor van die OB Donderdag 33% van die geld betaal en nog ŉ bedrag Vrydag, wat die totaal op 74% van die algehele faktuur te staan gebring het. Ebrahim sê die uitstaande balans word betwis en die kantoor van die OB gaan dit tans na ingevolge sy eie finansiële voorskrifte. Mkhwebane se regspan het ook gekla dat hulle sukkel om Bianca Mvuyana, ŉ ondersoeker by die kantoor van die OB, in die hande te kry. Mvuyana moet vandeesweek getuig. Die komitee het Mkhwebane se regspan gevra om Maandag en Dinsdag te gebruik om saam met Mvuyana voor te berei sodat hulle kan voortgaan noudat die grootste uitstaande bedrag betaal is. Mkhwebane het egter benadruk dat haar regspan nie kan voortgaan tot hulle ten volle betaal is nie. Die verhoor is tot Woensdag uitgestel.